Document ID: 32008D0067

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Ιανουαρίου 2008
για τον προσδιορισμό της οικονομικής συμμετοχής της Κοινότητας στις δαπάνες που πραγματοποιήθηκαν από τη Γερμανία στο πλαίσιο των έκτακτων μέτρων που ελήφθησαν για την αντιμετώπιση της επιζωοτίας της γρίπης των πτηνών κατά το 2003
[κοινοποιηθείσα υπό τον αριθμό Ε(2008) 144]
(Το κείμενο στη γερμανική γλώσσα είναι το μόνο αυθεντικό)
(2008/67/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 3α,
Εκτιμώντας τα ακόλουθα:
(1)
Εστίες γρίπης των πτηνών εμφανίστηκαν στη Γερμανία κατά το 2003. Η εμφάνιση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο.
(2)
Για να προληφθεί η επέκταση της νόσου και να διευκολυνθεί η εκρίζωσή της το ταχύτερο δυνατό, η Κοινότητα πρέπει να αναλάβει τις επιλέξιμες δαπάνες στις οποίες υποβάλλεται το κράτος μέλος στο πλαίσιο των αποφασισθέντων έκτακτων μέτρων για την εξάλειψη της ασθένειας, υπό τις προϋποθέσεις που προβλέπονται στην απόφαση 90/424/ΕΟΚ.
(3)
Η απόφαση 2004/51/ΕΚ της Επιτροπής της 23ης Δεκεμβρίου 2003 σχετικά με τη χρηματοδοτική συνδρομή της Κοινότητας στις επιλέξιμες δαπάνες για την εκρίζωση της γρίπης των ορνίθων στη Γερμανία το 2003 (2) χορήγησε κοινοτική οικονομική συνδρομή στη Γερμανία για τις δαπάνες που πραγματοποιήθηκαν στο πλαίσιο των έκτακτων μέτρων που ελήφθησαν για την αντιμετώπιση της εν λόγω επιζωοτίας το 2003.
(4)
Σύμφωνα με την προαναφερθείσα απόφαση, καταβλήθηκε μια πρώτη δόση 135 000 ευρώ.
(5)
Σε εφαρμογή της παραπάνω απόφασης, το υπόλοιπο της κοινοτικής συμμετοχής θα πρέπει να οριστεί με βάση την αίτηση που υποβλήθηκε από την Γερμανία στις 25 Φεβρουαρίου 2004, τα δικαιολογητικά των δαπανών που αναφέρονται στην αίτηση και τα αποτελέσματα των επιτόπιων ελέγχων που διενεργήθηκαν από την Επιτροπή. Το ποσό που αναφέρεται στην αίτηση συμμετοχής στις δαπάνες του 2003 ανερχόταν σε 514 392,42 ευρώ και η οικονομική συμμετοχή της Κοινότητας δεν δύναται να υπερβεί το 50 % επιλέξιμων δαπανών.
(6)
Λαμβανομένων υπόψη των προαναφερθέντων στοιχείων, θα πρέπει τώρα να οριστεί το συνολικό ποσό της οικονομικής συμμετοχής της Κοινότητας στις πραγματοποιηθείσες δαπάνες για την εκρίζωση της επιζωοτίας της γρίπης των πτηνών στη Γερμανία κατά το 2003.
(7)
Από τους ελέγχους που πραγματοποίησε η Επιτροπή σύμφωνα με τους κοινοτικούς κτηνιατρικούς κανόνες και από τις προϋποθέσεις χορήγησης κοινοτικής οικονομικής συνδρομής προκύπτει ότι το σύνολο του υποβληθέντος ποσού των δαπανών δεν δύναται να θεωρηθεί επιλέξιμο.
(8)
Οι παρατηρήσεις της Επιτροπής και η μέθοδός της για τον υπολογισμό των επιλέξιμων δαπανών κοινοποιήθηκαν με επιστολή στη Γερμανία στις 21 Νοεμβρίου 2007.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το συνολικό ποσό της οικονομικής συμμετοχής της Κοινότητας στις δαπάνες που πραγματοποιήθηκαν για την εκρίζωση της επιζωοτίας της γρίπης των πτηνών στη Γερμανία το 2003, που χορηγείται σύμφωνα με την απόφαση 2004/51/ΕΚ, ορίζεται σε 239 196,53 ευρώ.
Καθώς μια πρώτη δόση 135 000 ευρώ έχει ήδη καταβληθεί σε εφαρμογή της απόφασης 2004/51/ΕΚ, το υπόλοιπο της οικονομικής συμμετοχής της Κοινότητας ορίζεται σε 104 196,53 ευρώ.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 21 Ιανουαρίου 2008.

Labels: 19
5
0
6
18